
“Материалимпэкс” ХК-ийн Хувьцаа эзэмшигчдийн ээлжит хурлыг  Төлөөлөн удирдах зөвлөлийн дарга Гомбын Аюушмаа даргалж, хувьцаа эзэмшигч А.Чулуун /эзэмшдэг хувьцааны тоо-15/, Б.Зориг /768062/, Д.Тунгалаг /99192/, Г.Аюушмаа /524/, Б.Ганболд /1/,  С.Даваасүрэн /1/, түүний хууль ёсны Ч.Минжмаа /1/, Т.Мөнхжаргал /119/  хурлын тэмдэглэл хөтлөх нарийн бичгийн даргаар ТУЗ-ийн нарийн бичгийн дарга Т.Лхагвачулуун нарыг оролцуулан “Материалимпэкс” ХК-ийн танхимд 2018 оны 04 сарын 20-ны өдрийн 10 цаг 40 минутад хийв.  
/Төлөөлөн удирдах зөвлөлийн хараат бус гишүүн, Аудитын хорооны дарга, гишүүн Д.Эрдэнэцэцэг, Ч.Энхтуул, гишүүн Н.Мягмарсүрэн, гишүүн Б.Зориг, Г.Аюушмаа нар оролцсон болно/
Даргалагчаас: Хүрэлцэн ирсэн нийт хувьцаа эзэмшигчиддээ баярлалаа, компанийн ТУЗ нь бүрэн эрхийнхээ хүрээнд, хууль болон бусад холбогдох журамд заасны дагуу 2018.03.05-нд хувьцаа эзэмшигчдийн хурлын товоо гаргаж, хурлын тооллогын комиссыг томилсон байгаа. Миний бие Г.Аюушмаа ТУЗ-ийн даргын албан тушаалыг эрхэлдэг тул компанийн дүрмийн 7 дугаар зүйлийн 7.5-д заасан эрхийн дагуу өнөөдрийн ХЭХ-ыг даргалан явуулах болно. Тооллогын комиссын бүрэлдэхүүнийг танилцуулъя. Дарга Т.Байгаль уул уурхайн эдийн засагч мэргэжилтэй, гишүүн Т.Чойжамц, Э.Гүнчинсүрэн нар нягтлан бодогч мэргэжилтэй. Эдгээр хүмүүс өнөөдрийн хурлын тооллогын комиссоор томилогдсон байна. Комиссын дарга, гишүүд ирцээ бүртгэж, мэдээллээ танилцуулна. 
Тооллогын комиссын гишүүд хувьцаа эзэмшигч бүрийн итгэмжлэл, биеийн байцаалтыг шалгаж, тулгалт хийв. Ирцийн ажиллагаа хурал эхлэхээс 30 минутын өмнө эхэлсэн болно.  
Тооллогын комиссын дарга Т.Байгалиас: Ирцийн мэдээллийг танилцуулъя. 2018.04.20-ны өдрийн 10 цаг 40 минутын байдлаар 1,368,206 ширхэг саналын эрхтэй энгийн хувьцаа эзэмшигчдээс 867 914 саналын эрхтэй хувьцаа эзэмшигчид ирсэн байна, ирц 63,43% байна гэв.
Даргалагчаас: Саналын эрх бүхий хувьцааны 50-иас дээш хувийг эзэмшиж байгаа хувьцаа эзэмшигчид ирсэн тул хурлыг хүчинтэйд тооцох хууль зүйн үндэстэй байна. Хурлын дараалал, хэлэлцэх асуудлыг танилцуулъя. 
· Тооллогын комисс ирцийн бүртгэлээ хийж, ирцийн мэдээллээ танилцууллаа 
· Компанийн 2017 оны үйл ажиллагааны болон санхүүгийн тайлангийн талаархи ТУЗ-ийн дүгнэлтийг хэлэлцэх 
· ТУЗ-ийн дэргэдэх Аудитын хорооны дүгнэлтийг хэлэлцэх 
· Компанийн 2018 оны бизнес төлөвлөгөөг хэлэлцэх, батлах
· Ногдол ашгийн хуваарилалтын талаар мэдээлэл хийх 
· Хэлэлцэж буй асуудлуудтай холбоотой асуулт, хариултыг тухай бүрт
· Тооллогын комиссоос саналын хуудас тарааж, санал хураалтын ажиллагаа явагдана
· Саналын хуудас тоолох явцад хурлын завсарлага
· Саналын хуудасны дүнг танилцуулна. 
· ХЭХ-аас гарах тогтоолын төслийг танилцуулж, батлуулна. 
· Хурлыг хаана. 
Хэлэлцэх асуудлын дараалал болон бусад асуудлаар хувьцаа эзэмшигчдэд асуух болон хэлэх санал хүсэлт байна уу? Хурлын материалыг Монголын Хөрөнгийн Бирж болон өөрийн сайтдаа байршуулсан, үнэт цаасны компаниуд руу мэйлээр явуулсан. Та бүхний өмнө хэлэлцэх асуудал, шаардлагатай санхүүгийн мэдээллийн дэлгэрэнгүйг сүүлийн 3 жилээр гаргаж тавьсан байгаа. Хувьцаа эзэмшигчдийн ээлжит хурлын товыг нийтэд мэдээлснээс хойш буюу 2018.03.09-ний өдрөөс өнөөдрийг хүртэл хугацаанд компани дээр хурлын материалыг хэвлэж бэлдсэн байсан боловч хэн ч ирж танилцаагүйг тэмдэглэлд тусгуулъя. Хувьцаа эзэмшигч та бүхэн хурлаас өмнө шаардлагатай материалтайгаа ирж танилцах бүрэн боломж үргэлж нээлттэй байдаг. Эрхэм хувьцаа эзэмшигчид та бүхэн хэлэлцэх асуудал тус бүрт чөлөөтэй, идэвхтэй асууж, хариулж, сонирхсон бусад зүйлсээ минут харгалзахгүйгээр чөлөөтэй асууж болно. 
Оролцогчид: Дараалал, хурлын материалтай танилцсан тул хэлэлцэх асуудалд оруулах саналгүй, асуулт хариултын журмаар явуулахыг дэмжиж байна гэцгээв. 
Даргалагчаас: Хуралд оролцогчдын тоо цөөн ч хуульд заасан хувьцаа эзэмшигчийн хувьцааны тоо хүрсэн учраас хурлаа үргэлжлүүлье. 
Даргалагчаас: Хурлын зарыг СЗХ-оос батлагдсан журмын дагуу хийж гүйцэтгэсэн. За ингээд хэлэлцэх асуудлын дарааллын талаар асуух асуулт байхгүй бол нэг дэх асуудалдаа оръё. Компанийн үйл ажиллагааны болон санхүүгийн тайлангийн талаархи ТУЗ-ийн дүгнэлтийг ТУЗ-ийн нарийн бичгийн даргаас уншиж хэлэлцүүлье, миний хувьд нүд өвдсөн байгаа тул нарийн бичгийн даргаар уншуулж хэлэлцүүлье, асуусан асуултанд би хариулна. Та бүхэн зэрэгцээд бас уншаад явчихна биз ээ. 
Нарийн бичгийн даргаас: Дүгнэлтийн нэгбүрчлэн уншин сонсгов. 
Даргалагчаас: Төлөөлөн Удирдах зөвлөлийн дүгнэлтээс асуух асуулт байна уу? 
Оролцогчид: Байхгүй гэв. 

Даргалагчаас: Асуултаа хэдийд ч тавьж болно шүү. Дараагийн хэлэлцэх асуудал нь ТУЗ-ийн дэргэдэх Аудитын хорооны дүгнэлтийг аудитын хорооны дарга Д.Эрдэнэцэцэгээс хэлэлцүүлнэ. 
Д.Эрдэнэцэцэгээс: Аудитын хорооны дүгнэлтийг уншиж хэлэлцүүлэв.
Даргалагчаас: Хөндлөнгийн аудын дүгнэлт мөн гарсан та бүхний өмнө байгаа, түүнтэй мөн танилцаад асууж тодруулах зүйл байвал асууя. 
Оролцогчид: Байхгүй гэв. 

Д.Эрдэнэцэцэгээс: 2017 онд нэгж хувьцаанд 10 төгрөгийн ногдол ашиг тараахаар ТУЗ-ийн  2018.02.19-ний өдрийн 13 тоот тогтоол гарсан. Ногдол ашгийг тараалгахаар Үнэт цаасны төвтэй гэрээгээ байгуулаад энэ жилийнхээ ногдол ашгийг дансанд нь байршуулсан байгаа шүү гэдгийг мэдээлж байна.  
Даргалагчаас: Ногдол ашгийн талаар асуух асуулт байна уу?
Оролцогчид: Байхгүй гэв. 

Даргалагчаас: Өмнөх жилийн ХЭХ-д цаасаар заавал хэвлэхийг хувьцаа эзэмшигчид шаардаж байсан учир бид шаардлагыг биелүүлж, ихэвчлэн асууж, тодруулдаг, сонирхсон асуудаг асуултад зориулж санхүүгийн тайлан, ялангуяа орлого, зарлагын дэлгэрэнгүй тайлан, төлөвлөгөөг 3 жилээр гаргаж материалдаа хавсаргасан байгаа. Та бүхэн хурлын материалтай яарах юмгүй сайтар танилцаарай. 

Асуух асуулт байна уу? 
Оролцогчид: Байхгүй гэв. 

Даргалагчаас: Асуулт байхгүй бол дараачийн асуудалдаа оръё. Өнөөдрийн хурал их шуурхай явж байна. Материал маань маш дэлгэрэнгүй байгаа болхоор хүмүүс юм асуухгүй байгаа юм болов уу гэж ойлгож байна. Эсвэл бүх хэлэлцэх асуудлынхаа эцэст асуусан ч болно. 
Дараагийн хэлэлцэх асуудал 2018 оны бизнес төлөвлөгөө байгаа. Гүйцэтгэх захирал Б.Зоригоос хэлэлцүүлнэ. 
Б.Зоригоос: За энэ жилийн манай бизнес төлөвлөгөө өмнөх жилүүдийнхээс арай өөр, товч хэрнээ ойлгомжтой хийсэн гэж бодож байгаа. Компанийн өдөр тутамдаа хийдэг үйл ажиллагааг нэгбүрчлэн тусгаагүй, тэртэй тэргүй өдөр тутмын үйл ажиллагаа явагддагаараа явагдана. Харин ашгийг нэмэгдүүлэх, борлуулалтыг сайжруулахыг гол зорилгоо болгон төлөвлөсөн. Үйл ажиллагааны үндсэн чиглэлдээ ямар ямар ажил хийвэл манай ашиг орлого нэмэгдэж болох вэ гэдгээр хийсэн. Манай хамгийн гол үйл ажиллагаа бол гадаад худалдаа, улс хоорондын тээвэр зуучлал байгаа. Нэгбүрчлэн та бүхэн уншиж танилцаж байгаа байх. Урд жилүүдийн тогтмолжсон худалдаан дээрээ өргөжүүлэх, нэмэх ажлуудаа төлөвлөсөн. Өмнөх жилүүдэд бид БНХАУ-ас барилгын материал авдаг байсан, ОХУ-аас авч байсан нь тасалдсан байсныг сэргээх арга хэмжээ авна. Мөн элсэн чихэр, цагаан будааны импортын асуудал нэлээн өргөжиж байгаа. Та бүхнээс асуусан асуултад илүү дэлгэрэнгүй, тодорхой тайлбарлаж болно. 
Өргөн тээвэрлэх, лифт угсралтын тухайд олон жилийн тусгай зөвшөөрөлтэй, үүнийгээ үндэслээд бид лифтний  худалдаа, борлуулалт, угсралтын ажлыг 4-5 жилийн  өмнө эхэлсэн боловч нэг их ахицтай явдаггүйд анхаарч лифтний борлуулалт угсралтын ажилд энэ жил анхаарахаар зориуд төлөвлөж, тусгасан байгаа. 
Улс хоорондын тээвэр зуучлалын ажил бол манай үндсэн үйл ажиллагааны нэг. Энэ салбарт шийдэх ёстой, анхаарах ёстой, судалж хээрэгжүүлэх олон асуудал байдгаас цөөн хэдийг сонгож авч, энэ асуудлаа шийдвэрлэвэл манай ашиг орлого нэмэгдэнэ гэж төлөвлөсөн. Үүнтэй холбоотой манай гаалийн хяналтын бүсийн зохион байгуулалтын арга хэмжээний асуудлаа тусгасан. Бидний маркетинг, борлуулалтын үйл ажиллагаа хангалттай биш байна гэж манай удирдах зөвлөлийн болон тайлангийн хуралд яригддаг. Иймээс бид дотроосоо маркетингийн баг бүрдүүлж, борлуулалтаа сайжруулах үйл ажиллагаа явуулахаар онцгойлон заасан. 
Дараагийн бүлэгт манай машин механизм, тоног төхөөрөмж, түүний бүрэн бүтэн байдал, засвар үйлчилгээ, хэвийн үйл ажиллагаа бол маш чухал нөлөөтэй. Үүнтэй холбоотой засвар үйлчилгээ хийх, зарим машин тоноглолоо шинэчлэх, засварлах, хуучин засварын цехээ сэргээн байгуулах гэх мэт манай үндсэн болон туслах үйл ажиллагаанд зайлшгүй шаардлагатай ажлуудыг төлөвлөгөөндөө оруулж төсөв гаргасан байгаа. 
Аль ч байгууллагын хувьд ХАБЭА-н асуудал нэг номерын асуудал байдаг. Бид энэ ажилдаа 58 сая төгөрг төсөвлөсөн. Төлөвлөгөөндөө үндсэн асуудлуудаа тусгасан байгаа. 
Барилга угсралт, барилгын материалын үйлдвэрлэлийн тухайд бетон зуурмагийн үйлдвэрээс бусад вакуум цонх, хаалга, шил хатаах үйлдвэр, аялал жуулчлал зэрэг нь хэдийгээр бие даасан тусдаа ХХК боловч толгой компани нь манай Материалимпэкс ХК байдаг. Ийм учраас үйл ажиллагаа нь ч мөн биднээс холдох ёсгүй юм гэсэн утгаар энэ жилийн бизнес төлөвлөгөөнд эдгээр компаниудынхаа үйл ажиллагаа, тэдгээрт анхаарах ёстой, дэмжих хөгжүүлэх, өргөжүүлэх ажлуудыг 4-р бүлэгт заасан. Чиглэл чмиглэлээр нь 1-2 үндсэн гол асуудлыг тусгасан. 
Бусад гээд 5-р бүлэгт байгууллагынхаа орчин, зам талбайг сайжруулах, эзэмшил газрынхаа үр өгөөжийг ашиглах, аливаа чиглэлээр гадна дотнын үзэсгэлэн яармаг худалдаанд оролцож байхаар төлөвлөсөн. Энэ бүгд маань байгууллагынхаа орлогыг дээшлүүлэх, ашиг нэмэгдүүлэх тал дээр анхаарч хийсэн төлөвлөгөө юм. Та бүхэн сайтар танилцаад асуух зүйлээ асуувал би илүү дэлгэрэнгүйгээр тайрбарлая гэв. 

Даргалагчаас: За хувьцаа эзэмшигчдээс асуух асуулт байвал асууя. Аль ч асуудалтай холбоотой асуулт байж болно. Та бүхэнд тараасан материал, дүгнэлт, төлөвлөгөө гээд асуулт бол чөлөөтэй гэдгийг дахин хэлье. Асуулт байна уу? 
Б.Ганболдоос: 2017 онд олсон ололт амжилт, анхаарах зүйл байсан уу? Дүгнэж хэлэхэд? 
Б.Зоригоос: 2017 он бол улс орны эдийн засгийн хүндрэл, барилгын салбарын зогсонги байдал манай орлого, ашиг буурахад шууд нөлөөлсөн гэж үзэж болно. Иймд манай бизнесийн үйл ажиллагаа сайн байсан гэж дүгнэхгүй, санхүүгийн үзүүлэлт 2016 оноос эрс буурсан. 2013-2015 онд манай ашиг 2 тэрбум төгрөг давдаг байсан. 2017 оны хувьд үйл ажиллагаа яг тасалдаж доголдоогүй ч ашиг буурсан. Барилгын материалын хувьд урд оныхоо үлдэгдлийг борлуулах хэмжээнд байсан, шинээр бараа татан авалт хийгээгүй гэсэн үг, элсэн чихрийн борлуулалт тийм их сайн байгаагүй, тээвэр хувьд ч мөн адил ачааны тоо багассан. Гэхдээ бид хямралын хүнд нөхцөлд бид өөрсдийгөө боломжийн дүгнэсэн гэж ТУЗ-өөс дүгнэсэн байгаа. Өөр нарийн тодруулах асуулт байна уу?
Б.Ганболдоос: Авлага 16 тэрбум төгрөг гэж байна. Энэ юуны авлага байх вэ? 
Н.Мягмарсүрэнгээс: Манай худалдан авалт өөрөө онцлог. Тээврийн чекийг бид тээвэр гарлаа гэсэн мэдээ авмагц төлбөрөө төлдөг, элсэн чихрийн үнээ урьдчилж төлдөг, гэтэл тээвэр, бараа маань 1-2 сарын дараа ирдэг учраас авлагад дүн нь суудаг. 2017 оны 11, 12 сард гарсан ачаа 2018 оны авлага гэж санхүүгийн тайланд харагддаг. Контейнерийн авлага тээвэр гэсэн үг, авлагууд маань тус тусдаа үйл ажиллагааны чиглэлээрээ салсан. Товчдоо мөнгөө төлөөд замд яваа чингэлэг, барааны үнэ гэж ойлгож болно гэв. 
Б.Ганболдоос. Ойлголоо, сонирхсон юм. Хөрөнгийн үнэлгээ хийгдсэн үү, балансдаа суусан уу? 
Н.Мягмарсүрэнгээс: Хийлгэсэн 2016 онд хийлгээд балансдаа суулгасан байгаа. 2015 онтой харьцуулахад өссөн дүнгээр харагдана. Ер нь бол үнэлгээ нэмэгдсэн дүнтэй байгаа гэв.
Даргалагчаас: Чулуун гуайд асуух асуулт, хэлэх зүйл байна уу?   
А.Чулуунаас: Байхгүй гэв. 
Даргалагчаас: Анхааруулж хэлэх, сануулах, шүүмжлэх зүйл байна уу? 
Ч.Минжмаагаас: Ерөнхийдөө 2018 оныг бид эдийн засаг сайжирна аа хэмээн өөдрөгөөр харж байгаа. Засгийн газар, төр засгаас бодлогоор гадаад худалдааг дэмжих талаар яриад байгаа. Барилгын салбар одоо дэмжлэг аваад эхэллээ, зээл авч байна, валютын сангийн мөнгө ч ороод ирсэн зэргийг хараад танай төлөвлөгөө даван биелнэ гэж харж байна гэв. 
Б.Зоригоос: Бид ч бас өнгөлгөөр харж, 493 сая төгрөгийн ашгийн дүнг нэмэгдүүлж, тэрбумаар хэмжигдэх тооны ашиг олно гэж харж, төлөвлөж, итгэж байгаа гэв. 
Ч.Минжмаагаас: Манайхаас хийсэн шинжээчийн дүгнэлтээр танай компанийг 2016 оны ашгийн үзүүлэлтийг давсан ашигтай болно гэж харж байгаа. Та бүхэндээ ажлын амжилт хүсье гэв.
Б.Зоригоос: Ямар ч байсан давсан ашиг олж, хувьцаа эзэмшигчдийнхээ итгэлийг алдахгүй. Баярлалаа гэв. 
А.Чулуунаас: Мэдээ болон сониноос харж байхад барааны үнээ урьдчилж төлөөд дараа нь бараагаа авдаг зүйл их харагдах юм. Юу хэлэх гээд байна вэ гэхээр янз бүрийн залилан мэхлэх юманд өртөх вий, хууртахгүй, болгоомжтой байх нь зүйтэй. Энд тэндээс юм авсан байдаг юм бол харин цаг хугацаанд нь өгөх хэрэгтэй. Хууль дүрмийнхээ дагуу л ажиллаж байвал ашиг орлого аандаа нэмэгдэнэ гэж л хэлэх гэсэн юм. 
Мөн энэ орц гарцын асуудал жил болгон сонсогдох юм. Энэ байгууллагаын хашаа хорооны битүүмж сайн байвал хулгайн гэмт хэргээс бас урьдчилан сэргийлэх нэг ажил болох юм гэж бодож байгаа тул байгууллагынхаа хашааны битүүмжлэлийг сайжруулаачээ гэж хэлэх байна гэв. 
Даргалагчаас: Тэгэлгүй яах вэ, баярлалаа. 
Б.Зоригоос: Манай компани элсэн чихрийн зах зээлд ажиллаад 22 жил болж байна. Гадны түншүүддээ итгэлийг олсон байдаг найдвартай компаниуд учраас зарим тохиолдолд урьдчилан төлөх асуудал байдаг. Шинэ байгууллагатай холбоо тогтоохдоо яг таны наад асуудлыг хэлдэг, бараагаа гаргачих мөнгөө төлье гэдэг. Гэхдээ л хэцүү л дээ бидэнд бас эхний ээлжинд итгэх үү гэдэг асуудал гарна. Бид энэ асуудалдаа анхааралтай ханддаг гэв. 

Б.Ганболоос Элсэн чихрийн борлуулалтын тухайд дотоодын зах зээлийн хэдэн хувийг эзэлж байна вэ? 
Д.Тунгалагаас: Өмнө нь бол манайх 50-60 хувийг эзэлдэг байсан. Одоо бол 20-25% л байгаа гэв. 
Б.Ганбодоос: Гаалийн баталгаат үзэсэглэн худалдаа гэж ажил төлөвлөсөн байна л даа. Энэ шинэ ажил уу? 
Б.Зоригоос: Үгүй, гаалийн тухай хуулинд гаалийн хяналтын бүс, гаалийн баталгаат агуулах, гаалийн баталгаат үзэсгэлэн гэх мэт байдаг. Манай гадаад тээврийн дийлэнх хувийг хуучин машины импорт эзэлдэг. Тэгэхээр тэдгээр машинуудыг гаалийн үзэсгэлэнгийн эрх авчихвал тэндээсээ худалдан авагч шууд гаалиа хийгээд үнээ тохироод авчихвал худалдан авагчид ч хэрэгтэй, худалдаж байгаа хүндээ ч амар. Хүн гаалиас шууд бууж байгаа машиныг худалдан авахдаа илүү дуртай байдаг, зах дээр гаргасан машины эд ангийг сольдог ч юм уу яадаг юм гэсэн хардлага гэх юм уу зүйл гардаг учраас бид ийм эрх аваад ажиллавал үйлчилгээ маань нэг талдаа сайжирч байна аа гэж ойлгож болох юм гэв. 
Ч.Минжмаагаас: Ижил төрлийн үйл ажиллагаа явуулдаг компаниас ийм эрх авсан газар байна уу? 
Б.Зоригоос: Яг машины худалдааны тухайд бол байхгүй, өөр чиглэлээр байдаг. Гэхдээ хот дотор машины худалдаа хийхгүй гээд 1000 машины зогсоолыг нүүлгэсэн болохоор бодлогын хувьд зөрчилдөж байна гэж үзэх нь үү яах нь вэ, гаалийн шийдэх асуудал. Гэхдээ бид энэ ажлыг хөөцөлдөөд үзнэ гэв. 

Даргалагчаас: Хэлэлцэх асуудал, мэдээллийн чанартай сонсох асуудлууд дууслаа. Хувьцаа эзэмшичдэд асуух асуулт байна уу? Асуулт хариултдаа орцгооё. 
Оролцогчид: Асуух асуулт байхгүй, тухай бүрт асуусан учраас асуултгүй гэв.

Даргалагчаас: Саналын хуудсыг тарааж, санал хураалтдаа оръё. 
Тооллогын комиссын гишүүд саналын хуудсыг тарааж комиссын дарга Т.Байгалиас бөглөх зааврыг тайлбарлан өгөв. 
Санал хураалт 3 минут үргэлжлэв. 
Тооллогын комиссын гишүүд саналын хуудсыг хураан авч санал хураалтыг тоолох ажлыг эхлүүлэв. 
Даргалагчаас: Саналын хуудсаар дүнг тоолж байх хугацаанд хувьцаа эзэмшигчдийнхээ санал, хүсэлтийг сонсож байя. 
Оролцогчид: Байхгүй байна гэцгээв. 

Даргалагчаас: Хэлэлцсэн асуудлуудтай холбоотойгоор нэмж гаргах санал, хүсэлт, асуулт байна уу?         
Бусад оролцогчид: Асуух асуултгүй, нэмж хэлэх санал байхгүй байна гэв. 

Тооллогын комиссын дарга Т.Байгалиас: Тооллогын дүнгийн тухай комиссын тогтоол уншиж танилцуулав. Утга нь: 
Компанийн 2017 оны үйл ажиллагааны болон санхүүгийн тайлан, 2017 оны үйл ажиллагаа, санхүүгийн тайланд хийсэн ТУЗ-ийн дэргэдэх Аудитын хорооны дүгнэлт болон ТУЗ-ийн дүгнэлт, компанийн 2017 оны бизнес төлөвлөгөө, батлах талаар бичгээр санал хураахад нийт 867914  саналын эрхтэй  хувьцааны 7 ширхэг хуудас тоолсон дүнг үндэслэн ТОГТООХ нь: 

1. Тооллогын комиссын саналын хайрцагийг нээж  шалгахад 7 хуудас гарснаас 7 хуудсыг  хүчинтэйд  тооцож, 

2. Хүчинтэйд тооцогдсон саналын хуудсаар дүгнэхэд хэлэлцүүлж буй асуудлыг доорхи хувиар зөвшөөрснийг тогтоон,  

2.1 Компанийн 2017 үйл ажиллагааны болон санхүүгийн байдалд хийсэн ТУЗ-ийн дүгнэлтийг зөвшөөрсөн 100 хувь
2.2 Компанийн ТУЗ-ийн дэргэдэх Аудитын хорооны дүгнэлтийг зөвшөөрсөн 100 хувь
2.3 Компанийн 2018 оны бизнес төлөвлөгөөг зөвшөөрсөн 100 хувь гэв. 

     Даргалагчаас: Тооллогын комиссын дүнтэй холбоотой асуух асуулт байна уу?
     Оролцогчдоос: Байхгүй гэв. 
Даргалагчаас: Тооллогын комиссын тогтоолыг үндэслээд өнөөдрийн ХЭХ-аас дараах тогтоол гарч байна. Тогтоол №01 утга: 
[bookmark: _GoBack]Компанийн тухай хуулийн 62 дугаар зүйлийн 62.1.9 дэх хэсэг, 2018 оны 04 сарын 20-ны өдрийн Хувьцаа эзэмшигчдийн хурлын тооллогын комиссын тогтоолыг тус тус үндэслэн ТОГТООХ нь:

1. Компанийн 2017 оны үйл ажиллагааны болон санхүүгийн тайланд хийсэн Төлөөлөн удирдах зөвлөлийн дүгнэлт, ТУЗ-ийн дэргэдэх Аудитын хорооны дүгнэлтийг тус тус Хавсралт №01-ээр, Компанийн 2018 оны бизнес төлөвлөгөөг Хавсралт №02-оор тус тус баталж,  

2. Тайлант оны үйл ажиллагааны ололтоо бататган хувьцаа эзэмшигчдээс гаргасан санал шүүмжлэл, санаачлагыг үйл ажиллагаандаа тусган зорилго, зорилтоо биелүүлэхэд тодорхой бодлого чиглэл боловсруулан хэрэгжүүлж ажиллахыг Төлөөлөн удирдах зөвлөлийн гишүүд болон компанийн удирдлагуудад даалгаад,  

3. Компанийн санхүү, бизнесийн үйл ажиллагаанд хийсэн Аудитын хорооны дүгнэлтийг үйл ажиллагаандаа хэрэгжүүлж ажиллахыг компанийн Санхүү, эдийн засгийн хэлтэст үүрэг болгов. 
Даргалагчаас: Хурлаас гарч буй тогтоолыг ХЭ-дээсээ гар өргөж давхар баталгаажуулъя. Тогтоол №01-ийг батлах уу? 
Бүх гишүүд: 100% гар өргөн батлав. 
Даргалагчаас: Ингээд хуралдаа ирж оролцсон та бүхэнд баярлалаа. Хурал хаахаас өмнө хэлэх санал, хүсэлт байна уу?
Оролцогчид: Байхгүй гэснээр хурал 11 цаг 50 минутад дуусав. 

